
Uznesenie Okresný súd Vranov nad Topľou v právnej veci starostlivosti súdu o maloletú A. B., nar. XX.XX.XXXX, trvale bytom C. XXX, t. č. D. E. F. G., H., I. J. K. XXX/XXXX, XXX XX F. G. B., zastúpené kolíznym opatrovníkom Úradom práce, sociálnych vecí a rodiny vo Vranove nad Topľou, oddelenie sociálnoprávnej ochrany detí a sociálnej kurately, so sídlom Námestie slobody 5, Vranov nad Topľou, dieťa matky: L. B., nar. XX.XX.XXXX, bytom C. XXX, okr. Vranov nad Topľou a otca: D. I., nar. XX.XX.XXXX, bytom M. XXXX/XX, N., okr. L., o podnete na nariadenie neodkladného opatrenia, takto rozhodol: N a r i a ď u j e toto neodkladné opatrenie: I. Súd u k l a d á F. G., H., I. J. XXX/XXXX, XXX XX F. G. B. odovzdať maloletú A. B., nar. XX.XX.XXXX, do dočasnej starostlivosti O. M. D. H. J. M., K. XXX, XXX XX M.. II. Neodkladné opatrenie bude trvať najdlhšie šesť mesiacov od vykonateľnosti tohto uznesenia. III.
Žiaden z účastníkov nemá nárok na náhradu trov konania. odôvodnenie:
1. Na základe podnetu a doplnenia podnetu Úradu práce, sociálnych vecí a rodiny Vranov nad Topľou tunajší súd uznesením č.k. 7P/45/2026 - 18 zo dňa 22.04.2026 začal na základe podnetu konanie o nariadenie neodkladného opatrenia podľa § 367 Civilného mimosporového poriadku. 2. Z obsahu podnetu vyplýva, že Úrad práce, sociálnych vecí a rodiny Vranov nad Topľou dňa 08.04.2026 prijal od M. A. G. A. žiadosť o preverenie sociálnych pomerov v rodine dieťaťa A. B., nar. XX.XX.XXXX, nakoľko by jeho zdravotný stav dovoľoval prepustenie do domáceho prostredia. Vzhľadom k pretrvávajúcim zdravotným problémom dieťa vyžaduje zvýšenú starostlivosť zo strany rodiny a to podávanie liekov a pravidelné kontrolné vyšetrenia na špecializovaných ambulanciách F. A. H. L.. Dieťa bolo v tom čase hospitalizované na jednotke intenzívnej starostlivosti Novorodeneckého oddelenia. Rodičia dieťaťa L. B., nar. XX.XX.XXXX a D. I., nar. XX.XX.XXXX sa o dieťa počas hospitalizácie telefonicky zaujímali o zdravotný stav svojho dieťaťa, avšak v zariadení ho boli navštíviť iba jedenkrát a to po opakovaných výzvach nemocnice. Maloletá A. sa narodila v 29. týždni rizikovej gravidity. Maloleté dieťa bolo od 19.02.2026 do 04.03.2026 hospitalizované v D. P. G. L., nakoľko bolo potrebné, aby dieťa absolvovalo vyšetrenie žalúdka s kontrastnou látkou vzhľadom k tomu, že maloletému dieťaťu sa v žalúdku tvoril žltozelený obsah, ktorý spontánne odtekal do nasogastrickej sondy, cez ktorú bolo dieťa kŕmené. Dieťa malo trikrát robený skríning na cystickú fibrózu, kde bol výsledok pozitívny. Dňa 24.03.2026 bola odobraná vzorka na genetické vyšetrenie pre potvrdenie alebo vylúčenie cystickej fibrózy. Dieťa má cystickú fibrózu v ľahšej forme. Maloleté dieťa má problém s vylučovaním a potrebuje zvýšenú starostlivosť. Dňa 13.04.2026 bolo maloleté dieťa prevezené na detské oddelenie do F. G., kde sa mu poskytuje potrebná starostlivosť. Rodičia dieťaťa L. B., nar. XX.XX.XXXX a D. I., nar. XX.XX.XXXX obývajú domácnosť matkiných rodičov Q. R., nar. XX.XX.XXXX a I. B., nar. XX.XX.XXXX aj so synom L.
B., H. B., nar. XX.XX.XXXX a dieťaťom matkiných rodičov Q. B., nar. XX.XX.XXXX na adrese M. XXX/X, F.. Rodina obýva zadnú časť rodinného domu s vlastným vchodom. K dispozícií majú dve izby a kuchyňu, ktoré sú zariadené najzákladnejším nábytkom. V kuchyni sa nachádza len kuchynská linka a piecka na tuhé palivo. Ostatné dve izby, ktoré slúžia na spanie, sú vybavené len posteľami a minimálnym nábytkom. V domácnosti je prívod elektriny a studenej vody. Sociálne zariadenie nie je súčasťou domácnosti. Hygiena ako aj čistota obydlia je na nízkej úrovni. Pri poslednom sociálnom zisťovaní v domácnosti dňa 09.04.2026 bola hygiena domácnosti na nízkej úrovni a prítomné boli šváby, načo bola rodina sociálnymi pracovníkmi upozornená. Rodičia nemajú pre maloletú A. zabezpečené v domácnosti žiadne potreby ako sú hygienické pomôcky, kočiar, vanička, postieľka a iné dôležité pomôcky pre dieťa, ktoré si vyžaduje zvýšenú starostlivosť. Obaja rodičia maloletej A. sú nezamestnaní a v hľadaní práce pasívni. Rodina je orgánom sociálnoprávnej ochrany detí a sociálnej kurately monitorovaná od roku 2023, nakoľko matka L. B. porodila maloletého H. B. ako maloletá matka. Maloletému H. poskytuje starostlivosť podľa svojich schopností a možností, avšak niektoré odborné vyšetrenia, ktoré mala s maloletým H. absolvovať, neabsolvovala, alebo absolvovala veľmi neskoro, až po termíne. Z vyššie uvedeného vyplýva, že maloleté dieťa A. B., nar. XX.XX.XXXX si vyžaduje zvýšenú starostlivosť, nakoľko trpí cystickou fibrózou a rodičia nemajú vytvorené vhodné podmienky a nedisponujú primeranými rodičovskými zručnosťami nato, aby maloletému dieťaťu poskytovali potrebnú starostlivosť vzhľadom na jeho zdravotný stav. Preto žiadal, aby súd nariadil neodkladné opatrenie, ktorým rozhodne, že maloletá bude dočasne umiestnená v O. M. D. H. J. M. a dieťa bude prevezené dopravnou zdravotnou službou nemocnice za účasti orgánu sociálnoprávnej ochrane detí a sociálnej kurately F. G. B.. 3. Keďže k podnetu bola predložená správa novorodeneckého oddelenia A. zo dňa 09.04.2026 a nešlo o aktuálnu lekársku správu zo zariadenia, kde sa dieťa nachádza, úrad práce sociálnych vecí a rodiny bol vyzvaný na predloženie aktuálnej lekárskej správy so zhodnotením, či je v možnostiach a schopnostiach rodičov dieťaťu poskytovať starostlivosť, a či pri výkone rozhodnutia je potrebná súčinnosť. 4. K podnetu bolo priložené oznámenie ústredia práce, soc. vecí a rodiny zo dňa 15.4.2026, podľa ktorého pre mal. A. B. vzhľadom na jej komplikovaný zdravotný stav je rezervované miesto pre výkon rozhodnutia v O. M. D. H. J. M., K. XXX, XXX XX M.. 5. Podľa lustrácie v Registri obyvateľov rodičmi maloletej A. B., nar. XX.XX.XXXX sú L. B., nar. XX.XX.XXXX a D. I., nar. XX.XX.XXXX. 6. Úrad práce, sociálnych vecí a rodiny Vranov nad Topľou v doplnení zo dňa 21.04.2026 uviedol, že maloleté dieťa je od narodenia hospitalizované v nemocničnom zariadení a to od 11.02.2026 do 18.02.2026 v G. H. S., A., následne od 19.02.2026 do 04.03.2026 bolo hospitalizované v D. P. G. L., nakoľko bolo potrebné, aby maloleté dieťa absolvovalo vyšetrenie žalúdka. Následne bolo maloleté dieťa prevezené späť do nemocnice A. S. A., kde bolo hospitalizované do 12.04.2026. Maloletá A. sa od 13.04.2026 nachádza na D. E. F. F. G. dodnes. Maloleté dieťa má opakované problémy s grcaním, pije umelú mliečnu formulu pre nedonosené deti, pričom do každej dávky musí byť podané zahusťovadlo Nutriton. Rodičia sa o maloleté dieťa v zariadení nezaujímajú a osobne nenavštevujú. Z mailovej komunikácie F. G. zo dňa 20.04.2026 je zrejmé, že zdravotný stav dieťaťa si vyžaduje zabezpečenie špecializovanej ošetrovateľskej starostlivosť, ktorú jej rodičia L. B., nar. XX.XX.XXXX a D. I., nar. XX.XX.XXXX nebudú schopní poskytovať a to vzhľadom na ich nedostatočné rodičovské zručnosti, ako aj na podmienky, v ktorých žijú. Počas hospitalizácie vo Vranovskej nemocnici sa rodičia o maloleté dieťa zaujímali iba raz. Nemocnica ich žiadala o zakúpenie zahusťovadla Nutriton, ktoré je voľnopredajné, ale pre maloleté dieťa rodičia nedoniesli nič. V ďalšom priebehu hospitalizácie sa o maloleté dieťa nezaujímali. V najlepšom záujme maloletého dieťaťa je jeho aktuálne umiestnenie do O. M. D. H. J. M., K. XXX, XXX XX M., nakoľko by dieťa v prirodzenom rodinnom prostredí mohlo byť vážne ohrozené na živote a zdraví, s čím sa vzhľadom na aktuálny zdravotný stav maloletého dieťaťa stotožňuje aj G. M. A. Vranov nad Topľou. Nakoľko Úrad práce, sociálnych vecí a rodiny Vranov nad Topľou nedisponuje vozidlom, ktoré by bolo vhodné na prevoz dieťaťa s takýmto závažným zdravotným stavom, je nutné, aby bolo maloleté dieťa z G. M. A. F. G. B., I. J. K. XXX, XXX XX F. G. B. do O. M. D. H. J. M., K. XXX, XXXXX M. prevezené vozidlom G. M. A. F. G. B. a s odborným personálom. Ide o dieťa predčasne narodené dňa XX.XX.XXXX, s vážnymi zdravotnými komplikáciami. Orgán sociálnoprávnej ochrany a sociálnej kurately nie je v rámci svojich možností kompetentný zabezpečiť bezpečný prevoz dieťaťa cca viac ako 300 km. Dieťa je potrebné počas jazdy kŕmiť a taktiež kontrolovať jeho stav. Zmenil
petit ktorým žiadal, aby súd nariadil neodkladné opatrenie, ktorým rozhodne, že maloletá bude dočasne umiestnená v O. M. D. H. J. M. a G. M. A. F. G. B. je povinná odovzdať maloleté dieťa O. M. D. H. J. M.. 7. K tomuto doplneniu zo dňa 21.4.2026 bola priložená emailová komunikácia zo dňa 20.4.2026 medzi zamestnancom Úradu práce, soc. vecí a rodiny a F. G., H., ktorá uviedla, že vzhľadom na klinický obraz dieťaťa a nevyhnutnosť zabezpečenia špecializovanej ošetrovateľskej starostlivosti, ktorú nie je možné v súčasnom rodinnom prostredí garantovať, považuje nariadenie neodkladného opatrenia za nutné riešenie v záujme ochrany zdravia a priaznivého vývinu maloletej. Taktiež bola priložená informácia F. G., H. o aktuálnom zdravotnom stave dieťaťa zo dňa 20.04.2026, v ktorej uviedla, že ide o predčasne narodené dieťa s nízkou hmotnosťou, ktoré bolo dňa 13.04.2026 preložené na Detské oddelenie vo F. z JISN v A.. Bol hlásený podozrivý výsledok novorodeneckého skríningu na cystickú fibrózu, čo bolo v koleráte s klinickým obrazom v zmysle problematického vyprázdňovania. U dieťaťa pretrváva problém s grcaním a preto je mu podávané zahusťovadlo. Po pridaní zahusťovadla začalo dieťa prospievať. Nutné je ho neustále ukladať do vyvýšenej polohy, aby a znížilo riziko grcania a vdýchnutia žalúdočného obsahu. Dňa 17.04.2026 sa nepotvrdila cystická fibróza, avšak ak bude pretrvávať klinické podozrenie, je možné pristúpiť k podrobnejším genetickým vyšetreniam. Počas hospitalizácie sa rodičia o dieťa zaujímali len raz. Pre dieťa nedoniesli nič, ani zahusťovadlo, o ktoré boli požiadaní. Ďalej sa o dieťa nezaujímali. Vzhľadom na predčasné narodenie je nutné dieťa dispenzarizovať na kardiologickej ambulancii, pľúcnej ambulancii, ambulancii rizikového novorodenca, potrebuje kontrolné očné vyšetrenie a ortopedické vyšetrenie a ORL vyšetrenie pre podozrenie na hluchotu. T.č. vyžaduje podávanie vitamínov a podávanie tráviacich enzýmov do každej dávky mlieka. Pre správne prospievanie je kľúčová správna príprava umelej mliečnej formuly s pravidelným pridávaním Nutrilonu. Dieťa je t.č. v stabilizovanom stave. V prípade rozhodnutia o umiestnení dieťaťa do Centra pre deti a rodiny nemusí byť dieťa transportované v doprovode zdravotníka. 8. Podľa § 2 ods. 1 zákona č. 160/2015 Z. z. Civilného sporového poriadku (ďalej len „CSP“), podľa tohto zákona sa postupuje, ak je daná právomoc súdu, pokiaľ Civilný mimosporový poriadok, Správny súdny poriadok alebo iný zákon neustanovuje inak. 9. Podľa § 324 ods. 1 CSP, pred začatím konania, počas konania a po jeho skončení súd môže na návrh nariadiť neodkladné opatrenie. 10. V zmysle § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. V zmysle § 326 ods. 1 a 2 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. K návrhu musí navrhovateľ pripojiť listiny, na ktoré sa odvoláva. 12. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 13. Ako vyplýva z § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 14. Podľa § 367 ods. 1 zákona č. 161/2015 Z. z. Civilného mimosporového poriadku (ďalej len „Civilný mimosporový poriadok“), neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 15. V zmysle § 367 ods. 2 Civilného mimosporového poriadku, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov.
16. Podľa § 367 ods. 3 Civilného mimosporového poriadku, o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 17. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené (§ 367 ods. 4 Civilného mimosporového poriadku). 18. V zmysle § 367 ods. 5 Civilného mimosporového poriadku uznesenie o nariadení neodkladného opatrenia súd môže doručiť účastníkom až pri uskutočnení jeho výkonu, ak je predpoklad, že by bol výkon rozhodnutia inak zmarený. Účastníkom, ktorí neboli prítomní pri výkone uznesenia, doručí súd uznesenie spolu so zápisnicou o priebehu výkonu dodatočne. 19. Podľa § 367 ods. 6 Civilného mimosporového poriadku, ak do šiestich mesiacov od nariadenia neodkladného opatrenia nebol podaný návrh na začatie konania vo veci samej a súd zistí, že existujú dôvody pre ďalšie zotrvanie maloletého v náhradnej starostlivosti, začne konanie vo veci samej aj bez návrhu. 20. Súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené (§ 367 ods. 7 Civilného mimosporového poriadku). 21. Podľa § 367 ods. 8 Civilného mimosporového poriadku o návrhu na zrušenie neodkladného opatrenia rozhodne súd do desiatich dní od jeho doručenia. 22. Podľa § 360 ods. 1 Civilného mimosporového poriadku, neodkladné opatrenie možno nariadiť aj bez návrhu v konaniach, ktoré možno začať aj bez návrhu. 23. Podľa § 361 Civilného mimosporového poriadku, súd nariadi neodkladné opatrenie aj vtedy, ak to vyžaduje verejný záujem. 24. Podľa čl. 3 ods. 1 Dohovoru o právach dieťaťa, záujem dieťaťa musí byť prvoradým hľadiskom pri akýchkoľvek postupoch týkajúcich sa detí, či už vykonávaných súkromnými zariadeniami sociálnej starostlivosti, súdmi, správnymi alebo zákonodarnými orgánmi. 25. Podľa čl. 5 zákona č. 36/2005 Z. z. o rodine v znení neskorších predpisov (ďalej len „Zákon o rodine“),záujem maloletého dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. 26. Podľa § 94 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov, poskytovatelia zdravotnej starostlivosti, zdravotné poisťovne, súdy, ústavy zboru väzenskej a justičnej stráže, Sociálna poisťovňa, orgány činné v trestnom konaní, školy, školské zariadenia, okresné úrady, ďalšie orgány štátnej správy, obce a vyššie územné celky sú povinné poskytovať súčinnosť orgánom sociálnoprávnej ochrany detí a sociálnej kurately a zariadeniam zriadeným na výkon rozhodnutia súdu podľa tohto zákona na účely vykonávania opatrení sociálnoprávnej ochrany detí a sociálnej kurately. Rovnakú povinnosť majú orgány sociálnoprávnej ochrany detí a sociálnej kurately, poskytovatelia zdravotnej starostlivosti, zdravotné poisťovne, súdy, ústavy zboru väzenskej a justičnej stráže, Sociálna poisťovňa, orgány činné v trestnom konaní, školy, školské zariadenia, okresné úrady a ďalšie orgány štátnej správy k obciam a vyšším územným celkom, a to v rozsahu potrebnom na výkon ich samosprávnej pôsobnosti podľa tohto zákona. 27. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére.
28. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia v zmysle podnetu Úradu práce, sociálnych vecí a rodiny Vranov nad Topľou. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 29. Inštitút neodkladného opatrenia v konaniach vo veciach starostlivosti súdu o maloleté deti má slúžiť k ochrane práv maloletých detí v situáciách, keď sú práva detí zjavne ohrozené a to do doby, keď o výchove dieťaťa, ktorá je inštitútom hmotného práva, nebude rozhodnuté podľa príslušných ustanovení zákona o rodine. Neodkladné opatrenie musí vždy vychádzať z pomerov a okolností jestvujúcich v čase rozhodovania. Z charakteru neodkladného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť dodržaný formálny postup stanovený na dokazovanie. Takýmto spôsobom sa zabezpečuje rýchla úprava jestvujúcich pomerov, ktoré, ako vyplýva zo samotného pojmu, neznesú ďalší odklad. Musí ísť teda o taký stav, ktorý si vyžaduje okamžitý zásah zo strany súdu, bez ktorého by mohlo dôjsť k ťažko napraviteľnému, resp. nezvratnému poškodeniu oprávnených záujmov maloletého dieťaťa a to aj bez vykonania potrebného dokazovania. 30. Súd môže o nariadení neodkladného opatrenia rozhodnúť len na základe osvedčenia tvrdených skutočností bez toho, aby musel byť tvrdený nárok nepochybne preukázaný. Súd sa obmedzí len na osvedčenie najzákladnejších skutočností, z ktorých možno vyvodiť nutnosť bezodkladnej úpravy pomerov, pričom tieto musia byť takého charakteru, že ak by k bezodkladnej úprave pomerov nedošlo, mohlo by dôjsť k nezvrátiteľnému následku alebo stavu, ktorý by bol zvrátiteľný len s neprimeraným úsilím a nákladmi, resp. len s veľkými ťažkosťami. 31. Na základe skutkových dôvodov uvedených v podnete a dodatočne doložených dôkazov súd dospel k záveru, že je dôvodné nariadenie neodkladného opatrenia. Mal. dieťa sa aktuálne nachádza vo F. G., H., v stabilizovanom stave, ale je nutné dieťa dispenzarizovať na kardiologickej ambulancii, pľúcnej ambulancii, ambulancii rizikového novorodenca, potrebuje kontrolné očné vyšetrenie a ortopedické vyšetrenie a ORL vyšetrenie pre podozrenie na hluchotu. Vyžaduje podávanie vitamínov a podávanie tráviacich enzýmov do každej dávky mlieka. Pre správne prospievanie je kľúčová správna príprava umelej mliečnej formuly s pravidelným pridávaním Nutrilonu. 32. Rodičia sa o dieťa nezaujímajú. Nepoznajú jeho stav a akú starostlivosť dieťa potrebuje. Nemajú potrebné zručnosti pre potrebnú starostlivosť o dieťa vzhľadom na jeho zdravotný stav. Pre dieťa nemajú zabezpečené potreby a vhodné podmienky. Vzhľadom na klinický obraz dieťaťa a nevyhnutnosť zabezpečenia špecializovanej ošetrovateľskej starostlivosti nie je možné v súčasnom rodinnom prostredí garantovať potrebnú starostlivosť zo strany rodičov a preto je nutné rozhodnúť, kde bude dieťa umiestnené. Vzhľadom na uvedené súd mal osvedčenú naliehavosť a potrebu rýchleho zásahu súdu do pomerov účastníkov prostredníctvom neodkladného opatrenia v zájme maloletého dieťaťa. Na základe uvedeného preto súd nariadil F. G., H., kde sa dieta nachádza, odovzdať maloletú do dočasnej starostlivosti O. M. D. H. J. F. M., ktoré mu vie zabezpečiť starostlivosť v súvislosti s jeho zdravotným stavom. Vzhľadom na to, že pre umiestnenie dieťaťa v O. M. D. H. J. M. na prevoz je potrebné absolvovať viac ako 300 kilometrov, na potrebu zabezpečenia starostlivosti o dieťa počas tohto prevozu vzhľadom na jeho špeciálne zdravotné potreby ( pravidelné podávanie stravy s potrebnými prídavkami, dodržať postup pri príprave, krmení, a po krmení a iné nevyhnutné úkony) je potrebné, aby poskytla pri prevoze potrebnú súčinnosť F. G., H., kde sa dieťa teraz nachádza tak, aby bola zabezpečená špeciálna starostlivosť o dieťa a jeho zdravotný stav. ( § 94 ods. 1 zákona č. 305/2005 Z. z.) 33. Neodkladné opatrenie súd nariadil s poukazom na ust. § 367 ods. 2 CMP najdlhšie na obdobie 6 mesiacov od jeho vykonateľnosti. 34. O trovách konania súd rozhodol podľa § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie:
Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). V odvolaní popri všeobecných náležitostiach podania uvedie proti ktorému súdu je určené, kto ho robí, ktorej veci sa týka, čo sa s ním sleduje a podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania ( § 127 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Toto neodkladné opatrenie je vykonateľné vyhotovením.

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2026:8826200686.3 (dáta aktuálne k 13. 11. 2026). Záväzné je znenie zverejnené súdom.




